UPDATE 16.50: Aproximativ 1.000 de persoane participă la un miting de susținere a Guvernului Grindeanu, conform Digi 24.

16.10: Aproximativ 300 de oameni, cei mai mulți, oameni în vârstă, protestează, duminică, la ora transmiterii acestei știri, la Palatul Cotroceni. Ei cer demisia președintelui Iohannis și spun că manifestanții din Piața Victoriei sunt manipulați, transmite News.ro.

Ei au pancarte pe care scrie: "Susţin Guvernul legitim”, "Jos Iohannis”, "Jos Kovesi” şi "Jos labele de pe Guvern”.

Oamenii spun că au venit la protest în urma mesajelor de mobilizare de pe reţelele de socializare.

15.10: Aproximativ 100 de oameni protestează, la ora transmiterii acestei știri, la Cotroceni. Ei cer demisia președintelui Iohannis.

14.35: Șeful PSD, Liviu Dragnea, a postat, pe contul său de Facebook, un mesaj în care a transmis că nu PSD a organizat mitingul de la Palatul Cotroceni.

”Partidul Social Democrat nu organizează astăzi niciun miting sau manifestație publică. Mesajele de mobilizare apărute pe rețelele de socializare nu sunt din partea PSD”, a scris liderul PSD.

​Câțiva pensionari s-au adunat la Palatul Cotroceni, pentru o contramanifestație la mitingurile cu sute de mii de oameni din ultima săptămână. Ei susțin Guvernul Grindeanu, conform Digi 24.

Unul dintre manifestanți poartă o pancartă pe care scrie: ”Jos cu Iohannis, trădător de țară!”.

Pe rețelele de socializare circulă, de sâmbătă, un mesaj prin care simpatizanții PSD sunt chemați ” ca pe vremea lui Basescu fara autorizatie, acolo jos la intrarea principala”.

Conform surselor Digi 24, contramanifestația de duminică ar fi organizată de trei lideri PSD - Codrin Ștefănescu, ministrul Muncii, Lia Olguța Vasilescu, și primarul Bucureștiului, Gabriela Firea. De altfel, oficial, PSD susține că nu va organiza o contramanifestație, iar într-o declarație de duminică, la postul B1 Tv, Codrin Ștefănescu a precizat că social-democrații nu vor învrăjbirea românilor.

Citește și: Sociologul Barbu Mateescu, despre o contramanifestație PSD: Va fi un eșec major

„Buna seara! Maine la ora 15.00 grupul de "nebuni" piata Universitatii 2012 ne intalnim la Cotroceni. Daca vreti veniti alaturi de noi fara a face public pe facebook. Ne vom duce ca pe vremea lui Basescu fara autorizatie, acolo jos la intrarea principala! Daca tu nu ai sa poti veni, anunta pe cine crezi ca poate veni!”, este mesajul care circulă pe Messengerul de la Facebook, de sâmbătă.

Sâmbătă dimineață, deputatul PSD Liviu Pleșoianu anunțase că social-democrații pregătesc o contramanifestație în Capitală. Și ministrul Muncii, Lia Olguța Vasilescu, îi îndemna pe susținătorii ei, pe Facebook, să iasă în stradă. După-amiază, șeful PSD, Liviu Dragnea, a declarat, pentru DC News, că simte că nu mai poate ”ține în frâu presiunea din organizațiile din țară, care pot aduce în stradă, la București, aproape un milion de oameni”.

Citește pe aceeași temă: Deputatul PSD Liviu Pleșoianu anunță un miting de susținere a Guvernului Grindeanu. "Așteptați mesajul nostru oficial". Și Olguța Vasilescu își îndeamnă susținătorii să iasă în stradă: Noi, «ciuma roşie», care aplicăm cel mai bun program de guvernare de până acum, trebuie să organizăm un miting